## Pravilnik o posebnim uvjetima za vozila kojima se obavlja javni cestovni prijevoz i prijevoz za vlastite potrebe

### NN 111/2003 (15.7.2003.), Pravilnik o posebnim uvjetima za vozila kojima se obavlja javni cestovni prijevoz i prijevoz za vlastite potrebe

# MINISTARSTVO POMORSTVA, PROMETA I VEZA

1505

Na temelju članka 8. stavak 1. Zakona o
prijevozu u cestovnom prometu (»Narodne novine«, broj 36/98. i 83/02.) ministar
pomorstva, prometa i veza donosi

## PRAVILNIK

### o posebnim uvjetima za vozila kojima se obavlja javni cestovni prijevoz i prijevoz za vlastite potrebe

Članak 1.

Ovim Pravilnikom
propisuju se posebni uvjeti koje moraju ispunjavati vozila kojima se obavlja
djelatnost javnog cestovnog prijevoza putnika i tereta, te vozila kojima se
obavlja prijevoz za vlastite potrebe.

Članak 2.

Pod vozilom u smislu
ovog Pravilnika podrazumijeva se: osobni automobil namijenjen za autotaksi
prijevoz, autobus, teretni automobil, kombinirani automobil, skup vozila i
priključna vozila koja mogu vući autobusi, teretni automobili te kombinirani
automobili.

Skupni naziv za vozila
namijenjena prijevozu tereta u daljem tekstu je »teretna vozila«.

I.
VOZILA ZA JAVNI CESTOVNI PRIJEVOZ

1. Osobni automobil namijenjen za autotaksi
prijevoz

Članak 3.

Osobni automobil namijenjen za autotaksi
prijevoz mora ispunjavati sljedeće posebne uvjete:

– ugrađen taksimetar odobrenog tipa, umjeren i
postavljen na korisniku vidljivom mjestu u vozilu,

– ovjeren cjenik
autotaksi usluge, postavljen na korisniku vidljivom mjestu u vozilu,

– ugrađenu svijetleću
oznaku »TAXI« na krovu vozila, koja mora svijetliti kada je vozilo slobodno za
vožnju,

– na svijetlećoj oznaci
»TAXI« istaknut evidencijski broj taksi prijevoznika,

– najmanje četiri bočna
vrata ili troja bočna vrata od kojih su vrata u drugom redu sjedala izvedena na
desnoj strani vozila,

– ugrađeno stražnje
svjetlo za maglu u skladu s Pravilnikom ECE-R 48,

– ugrađen uređaj za
istodobno uključivanje svih pokazivača smjera u skladu s Pravilnikom ECE-R 48.

Članak 4.

Osobni automobil namijenjen za autotaksi
prijevoz koji se nabavlja prvi put ili unajmljuje od druge pravne ili fizičke
osobe mora pored uvjeta iz članka 3. ovog Pravilnika ispunjavati i sljedeće
posebne uvjete:

– ugrađene sigurnosne
pojaseve na svim sjedalima u skladu s Pravilnikom ECE-R 14 i ECE-R 16,

– ugrađene naslone za
glavu na svim sjedalima u skladu s Pravilnikom ECE-R 25 i ECE R 17;

– ugrađen klima uređaj,

– ugrađen kočni
protublokirajući sustav (ABS) u skladu s Pravilnikom ECE-R 13,

– ugrađene zračne jastuke
najmanje za vozača i suvozača,

– ugrađeno treće stop
svjetlo u skladu s Pravilnikom ECE-R 48,

– ako je vozilo
opremljeno vučnom kukom, ista mora biti EURO izvedbe,

– zapremina prtljažnog
prostora smije iznositi najmanje 350 litara (VDA).

Članak 5.

Osobni automobil
namijenjen za autotaksi prijevoz koji je nabavljen ili unajmljen od druge
pravne ili fizičke osobe do stupanja na snagu ovoga Pravilnika, mora
ispunjavati uvjete iz članka 4. ovog Pravilnika od 1. siječnja 2006. godine.

2. Autobus

Članak 6.

Autobus namijenjen za prijevoz putnika mora
ispunjavati najmanje sljedeće uvjete:

– ime i prezime te prebivalište fizičke osobe,
odnosno naziv tvrtke i sjedište za pravnu osobu istaknuto najmanje na vanjskim
bočnim stranama autobusa. Podaci navedeni na bočnim stranama autobusa moraju
biti isti podacima navedenim u Odobrenju za obavljanje djelatnosti javnog
cestovnog prijevoza. Visina slova u natpisu ne smije biti manja od 30 mm i
najmanje debljine crte slova 5 mm;

– unutrašnjost autobusa, čistu i neoštećenu
(sjedala, podovi, bočne stranice, rasvjetna tijela);

– osnovni pribor za interventno čišćenje (metla,
lopatica, posuda, spužva i sl.),

– uređaj za zagrijavanje i prozračivanje vozila,

– vanjske površine autobusa neoštećene, a ako su
sanirane, sanacija mora biti izvedena uredno,

– svi znakovi
obavijesti i natpisi unutar autobusa (ULAZ, IZLAZ, IZLAZ ZA NUŽDU i sl.) moraju
biti na hrvatskom jeziku.

Autobus (razred I. –
gradski autobus), kojim se obavlja prijevoz putnika unutar zona koje utvrđuju
jedinica lokalne samouprave, mogu umjesto naziva iz stavka 1. podstavak 1. ovog
članka imati prepoznatljivu oznaku tvrtke, te ne moraju ispunjavati uvjet iz
stavka 1. podstavka 3. ovoga članka.

Članak 7.

Autobus kojim se obavlja linijski ili slobodni
prijevoz putnika, pored uvjeta propisanih člankom 6. ovog Pravilnika, mora
ispunjavati i sljedeće uvjete:

– za autobuse u linijskom prijevozu istaknut
natpis s naznakom polaznog i dolaznog mjesta, te usputnog stajališta linije
kojom se označava smjer, osim za prijevoz putnika na linijama unutar zona koju
uređuju jedinice lokalne samouprave gdje je dovoljno imati samo naziv prema
kojem autobus vozi,

– za autobuse u
slobodnom prijevozu istaknut natpis »SLOBODNI PRIJEVOZ«,

– označen broj sjedećih
i stajaćih mjesta u autobusu,

– numerički označeno
svako sjedeće mjesto u autobusu II. i III. razreda.

Autobus (razred I.)
kojim se obavlja linijski ili slobodni prijevoz putnika unutar zona koje
utvrđuju jedinice lokalne samouprave ne mora ispunjavati uvjet iz stavka 1.
podstavka 1. ovog članka.

Članak 8.

Autobus kojim se
obavlja linijski ili slobodni prijevoz putnika do 100 km udaljenosti od
polazišta (u jednom smjeru) mora pored uvjeta propisanih člankom 6. i 7. ovog
Pravilnika imati značajke autobusa I. ili II. razredaprema Pravilniku
ECE-R 36 (gradski ili međumjesni autobus).

Linijski ili slobodni
prijevoz putnika na udaljenosti do 100 km od polazišta (u jednom smjeru) može
se obavljati i autobusima III razreda prema Pravilniku ECE-R 36 (turistički
autobusi).

Članak 9.

Autobus kojim se
obavlja linijski ili slobodni prijevoz putnika na udaljenostima većim od 100
km, a manjim od 700 km udaljenosti od polazišta (u jednom smjeru), pored uvjeta
propisanih člankom 6. i 7. ovog Pravilnika, mora ispunjavati i sljedeće uvjete:

– značajke autobusa II.
ili III. razredaprema Pravilniku ECE-R 36 (međumjesni ili turistički
autobus).

Članak 10.

Autobus kojim se obavlja linijski ili slobodni
prijevoz putnika na udaljenostima većim od 700 km udaljenosti od polazišta (u
jednom smjeru), pored uvjeta propisanih člankom 6. i 7. ovog Pravilnika, mora
ispunjavati i sljedeće uvjete:

– značajke autobusa
III. razredaprema Pravilniku ECE-R 36 (turistički autobus),

– ugrađen klima uređaj,

– ugrađene pojaseve
najmanje za prvi red sjedala ispred kojeg nema sjedala s rukohvatom u skladu s
Pravilnikom ECE-R 16,

– ugrađen sanitarni
čvor + WC.

Članak 11.

Autobus kojim se obavlja međunarodni povremeni
prijevoz putnika mora ispunjavati pored uvjeta propisanih ovim Pravilnikom i
uvjete propisane Ugovorom o međunarodnom povremenom prijevozu putnika (INTERBUS
UGOVOR).

3. Teretno vozilo

Članak 12.

Teretno vozilo kojim se
obavlja javni cestovni prijevoz tereta mora najmanje imati sljedeće:

– ime i prezime te
prebivalište fizičke osobe, odnosno naziv tvrtke i sjedište za pravnu osobu
istaknuto najmanje na vanjskim bočnim stranama kabine teretnog vozila. Podaci
navedeni na bočnim stranama teretnog vozila moraju biti istovjetni podacima
navedenim u Odobrenju za obavljanje djelatnosti javnog cestovnog prijevoza.

 Visina slova u natpisu ne smije biti manja od
30 mm i najmanje debljine crte slova 5 mm:

– vanjske površine
teretnog vozila neoštećene, a ako su sanirane, sanacija mora biti izvedena
uredno.

Članak 13.

Na bočnim vanjskim
stranama odnosno stražnjoj strani zatvorenog tovarnog prostora motornog vozila
i priključnog vozila kojim se obavlja javni cestovni prijevoz, može biti
napisan samo naziv iz članka 12. podstavak 1., odnosno reklama tvrtke ili
proizvoda tvrtke za koju se obavlja prijevoz.

Članak 14.

Vozilo koje sudjeluje u
međunarodnom cestovnom prijevozu tereta temeljem Rezolucije CEMT-a, a ima
pravovaljan Aneks 8, ne mora imati Potvrdu o zadovoljavanju posebnih uvjeta iz
ovog Pravilnika.

I. VOZILA ZA PRIJEVOZ ZA VLASTITE POTREBE

1. Autobus

Članak 15.

Autobus koji obavlja
prijevoz za vlastite potrebe mora imati:

– istaknut napis
»PRIJEVOZ ZA VLASTITE POTREBE«,

– ime i prezime te
prebivalište fizičke osobe, odnosno naziv tvrtke i sjedište za pravnu osobu
istaknuto najmanje na vanjskim bočnim stranama autobusa.

Visina slova u natpisu
ne smije biti manja od 30 mm i najmanje debljine crte slova 5 mm.

– unutrašnjost autobusa, čistu i neoštećenu
(sjedala, podovi, bočne stranice, rasvjetna tijela) i osnovi pribor za
interventno čišćenje (metla, lopatica, posuda, spužva i sl.),

– uređaj za zagrijavanje i prozračivanje vozila,

– vanjske površine autobusa neoštećene, a ako su
sanirane, sanacija mora biti izvedena uredno,

– svi obavijestni natpisi unutar autobusa (ULAZ,
IZLAZ, IZLAZ ZA NUŽDU i sl.) moraju biti na hrvatskom jeziku,

– označen broj sjedećih i stajaćih mjesta u
autobusu.

Članak 16.

Autobus kojim se obavlja prijevoz za vlastite
potrebe na udaljenostima većim od 100 km udaljenosti od polazišta (u jednom
smjeru), pored uvjeta propisanih člankom 16. ovog Pravilnika, mora ispunjavati
i sljedeće uvjete:

– značajke autobusa II. ili III. prema
Pravilniku ECE-R 36 (međumjesni ili turistički autobus).

2. Teretno vozilo

Članak 17.

Teretno vozilo kojim se
obavlja prijevoz za vlastite potrebe mora najmanje imati sljedeće:

– istaknut natpis
»PRIJEVOZ ZA VLASTITE POTREBE«,

– ime i prezime te
prebivalište fizičke osobe, odnosno naziv tvrtke i sjedište za pravnu osobu
istaknuto najmanje na vanjskim bočnim stranama autobusa.

Visina slova u natpisu
ne smije biti manja od 30 mm i najmanje debljine crte slova 5 mm.

– vanjske površine
teretnog vozila neoštećene, a ako su sanirane, sanacija mora biti izvedena
uredno.

Članak 18.

Na bočnim vanjskim
stranama odnosno stražnjoj strani zatvorenog tovarnog prostora motornog vozila
i priključnog vozila kojim se obavlja prijevoz za vlastite potrebe, može biti
napisano samo ime i prezime fizičke osobe odnosno naziv tvrtke koja obavlja
prijevoz za vlastite potrebe, ili reklama vlastitih proizvoda.

II. PRIJELAZNE I ZAVRŠNE ODREDBE

Članak 19.

Potvrdu o ispunjavanju posebnih uvjeta za
vozila, izdaje stanica za tehnički pregled vozila pri redovnom tehničkom
pregledu vozila. Za nova vozila potvrda se izdaje pri prvom preventivnom
pregledu vozila.

Za izdavanje Potvrde iz stavka 1. ovog članka
stanica za tehnički pregled naplaćuje naknadu čiju visinu utvrđuje ovlaštena
stručna organizacija. Suglasnost na visinu naknade daje ministar pomorstva,
prometa i veza.

Potvrda se izdaje za vozilo (osobni automobil,
autobus, teretni automobil, kombinirani automobil i priključno vozilo) zasebno.

Evidenciju izdanih potvrda vodi stanica za
tehnički pregled vozila. Evidencija se vodi u informatičkom obliku.

Stanica za tehnički pregled dostavlja evidenciju
iz stavka 4. ovog članka Ministarstvu pomorstva, prometa i veza, početkom
tekuće godine, za prethodnu godinu.

Potvrda o ispunjavanju posebnih uvjeta za vozila
tiskana je uz ovaj Pravilnik i čini njegov sastavni dio.

Članak 20.

Potvrda o ispunjavanju posebnih uvjeta za vozilo
izdaje se prijevozniku, odnosno pravnoj ili fizičkoj osobi koja obavlja
prijevoz za vlastite potrebe na temelju sljedećih dokumenata:

– račun o kupnji vozila,

– ugovor o leasingu ili zakupu vozila,

– prometna dozvola.

Članak 21.

Danom stupanja na snagu ovog Pravilnika prestaje
važiti Pravilnik o posebnim uvjetima glede motornog vozila kojima se obavlja
javni prijevoz i prijevoz za vlastite potrebe (»Narodne novine« br. 50/93. i
30/95.).

Članak 22.

Ovaj Pravilnik stupa na snagu dana 1.siječnja
2004. godine, s tim što se odredbe članka 13. i 18. primjenjuju od 1. lipnja
2004. godine.

Klasa: 011-01/03-02/08
Urbroj: 530-01-03-4
Zagreb, lipanj 2003.

Ministar
**Roland Žuvanić, v. r.**

STANICA ZA TEHNIČKI PREGLED VOZILA

»Naziv,
adresa i telefonski broj

stanice
za tehnički pregled koja je

obavila pregled i
izdala potvrdu«

Broj potvrde -----------

POTVRDA

O ISPUNJAVANJU POSEBNIH UVJETA ZA VOZILO KOJIM
SE OBAVLJA PRIJEVOZ

»Vrsta
prijevoza za koju se izdaje potvrda«

——————–————————————————————

Datum
pregleda:

Sat
izdavanja potvrde:

Potvrda vrijedi do:

———————–———————————————————

OSNOVNI
IDENTIFIKACIJSKI PODACI O VOZILU

Vrsta vozila:

Marka vozila:                                                                        Tip
vozila:

Model vozila:

VIN oznaka:

Oblik karoserije:                                                          Godina
puštanja u promet:

Godina
prve registracije u RH:

–––––––––––––––––––––––––––––––––––––––––––––––––––––

OCJENA STANICE ZA TEHNIČKI PREGLED VOZILA:

Na temelju članka 8.
stavka 2. Zakona o prijevozu u cestovnom prometu (»Narodne novine«, broj 36/98.
i 83/02.), stanica za teh­nički pregled potvrđuje da promatrano vozilo
ispunjava uvjete iz članka ––––––– Pravilnika o posebnim uvjetima kojima moraju
udovoljavati vozila za obavljanje djelatnosti javnoga cestovnog prijevoza i
prijevoza za vlastite potrebe« (»Narodne novine«, broj –––––––––/2003),

»vrsta vozila«

za sudjelovanje u

»vrsta prijevoza za koje vozilo
zadovoljava«

Ova potvrda vrijedi samo uz prometnu dozvolu vozila.

————————–––––––———————————————

Nadzornik:
**»broj licence, ime i prezime nadzornika«**

M.P.

Pravilnik, NN 111/2003-1505